ก.ล.ต.จ่อคลอดแนวทางออก IPO ใหม่ ลดอุปสรรค-คุ้มครองนักลงทุน
ก.ล.ต.จ่อคลอดแนวทางออก IPO ใหม่ ลดอุปสรรคระดมทุน-คุ้มครองนักลงทุน
ก.ล.ต.จ่อคลอดแนวทางออก IPO ใหม่ ลดอุปสรรคระดมทุน-คุ้มครองนักลงทุน
29 มิ.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดแนวทางในการกำกับดูแลการเสนอขายหลักทรัพย์ต่อประชาชน (IPO) โดยใช้วิธีการพิจารณาอนุญาตตามความเหมาะสม (merit-based) และวิธีการเปิดเผยข้อมูลที่ให้ผู้ลงทุนตัดสินใจด้วยตนเอง (disclosure-based) เพื่อยกระดับคุณภาพของบริษัทที่เสนอขาย IPO ให้มีระบบการกำกับดูแลกิจการที่ดีและมีความโปร่งใส รวมถึงการคุ้มครองผู้ลงทุนให้ได้รับข้อมูลที่เพียงพอต่อการตัดสินใจลงทุน
โดย ก.ล.ต. เปิดเผยว่า การพิจารณาอนุญาตตามความเหมาะสมที่ใช้หลักการ (principle-based) ซึ่งมีความจำเป็นต้องใช้ดุลยพินิจ เช่น โครงสร้างธุรกิจไม่มีความขัดแย้งทางผลประโยชน์ ระบบควบคุมภายในที่ดี คุณสมบัติของกรรมการและผู้บริหารไม่มีลักษณะต้องห้าม และจัดทำงบการเงินที่น่าเชื่อถือนั้น ในช่วงไตรมาส 3/62 ก.ล.ต. ได้หารือแนวคิดเรื่องความร่วมมือระหว่างกันกับชมรมวาณิชธนกิจในการลดกฎเกณฑ์ที่เป็นอุปสรรค ซึ่งได้รับทราบความเห็นและข้อเสนอแนะและมีความคืบหน้าในลำดับหนึ่ง ในขณะนี้อยู่ระหว่างหารือร่วมกับชมรมวาณิชธนกิจ และตลาดหลักทรัพย์แห่งประเทศไทย เพื่อกำหนดแนวทางการพิจารณาและการปฏิบัติที่เป็นไปตามหลัก principle-based เพื่อให้ภาคเอกชนมีความเข้าใจเกี่ยวกับเจตนารมณ์และสามารถนำไปปรับใช้ให้เหมาะสมกับธุรกิจของตนเอง โดยคาดว่าจะเผยแพร่แนวทางดังกล่าวต่อไป
สำหรับการเปิดเผยข้อมูล เช่น ลักษณะการประกอบธุรกิจ ฐานะการเงิน ผลการดำเนินงาน แหล่งที่มารายได้ และปัจจัยความเสี่ยงในแบบแสดงรายการข้อมูลและหนังสือชี้ชวน ปัจจุบัน ก.ล.ต. ได้ส่งเสริมให้บริษัทผู้ออกหลักทรัพย์ปฏิบัติตามแนวนี้มากยิ่งขึ้น เพื่อให้ผู้ลงทุนสามารถได้รับข้อมูลที่จำเป็นและเพียงพอสำหรับใช้ศึกษาและวิเคราะห์ เพื่อประกอบการตัดสินใจลงทุนตามระดับความเสี่ยงที่ยอมรับได้ของแต่ละบุคคล ทั้งนี้ การอนุญาตให้บริษัทออกเสนอขายหุ้น IPO มิได้เป็นการรับประกันว่า บริษัทจะไม่มีความเสี่ยงในการดำเนินธุรกิจ โดยผลตอบแทนที่ผู้ลงทุนจะได้รับขึ้นอยู่กับปัจจัยหลายประการ รวมถึงผลการดำเนินงานของบริษัทผู้ออกหลักทรัพย์และสภาวะตลาด
ด้าน นางสาวรื่นวดี สุวรรณมงคล เลขาธิการ ก.ล.ต. เปิดเผยว่า ภายหลังที่ได้รับหน้าที่ในเดือนพฤษภาคม 2562 ได้มีการประชุมกับภาคเอกชนที่เกี่ยวข้องเพื่อรับฟังความเห็นอย่างกว้างขวาง และมีนโยบายที่ชัดเจน ในการลดอุปสรรคต่าง ๆ ลดกฎเกณฑ์ที่ไม่จำเป็น สนับสนุนการพัฒนาและนวัตกรรมต่าง ๆ รวมทั้งยกระดับการคุ้มครองผู้ลงทุน โดยเห็นว่ากฎเกณฑ์ของ ก.ล.ต. ต้องมีความยืดหยุ่น ไม่ปิดกั้น หรือเป็นอุปสรรคกับการดำเนินธุรกิจและการพัฒนาผลิตภัณฑ์การลงทุนโดยจะต้องทบทวนและปรับปรุงกฎเกณฑ์ให้ทันสมัย เพื่อตอบโจทย์ของภาคธุรกิจและยังคงหลักการเรื่องการคุ้มครองให้เหมาะสมและสอดคล้องกับประเภทผู้ลงทุน ทั้งผู้ลงทุนสถาบันและผู้ลงทุนรายย่อย เพื่อให้การทำงานของ ก.ล.ต. เพิ่มความสะดวก รวดเร็ว ให้แก่ภาคธุรกิจ อันจะช่วยส่งเสริมธุรกิจและความเชื่อมั่นในตลาดทุน